વતનમાં ઘર સામેના લીમડાના પીળા પાન ખરવા લાગ્યા છે. ક્યાંક રતુંબડી ઝાંય વાળી નવી કુંપળો પણ ફૂટી છે. થોડા સમયમાં આ લીંબડો લીલા પાનથી છવાઈ જશે. પછી તો આખો ઉનાળો એની છાયામાં પસાર થઇ જશે. મારું આખું બચપણ આ લીંબડા નીચે પસાર થયું છે. બચપણમાં પહેલી વાર ક્રિકેટ રમવાનું શરુ કર્યું ત્યારે આ લીમડાનું થડ અમારા માટે સ્ટમ્પ નું કામ કરતુ! ઉનાળામાં ઘરે કોઈ મહેમાન આવે ત્યારે ખાટલા આ લીંબડા નીચેજ ઢળાતા. રાત્રે પણ મોહલ્લાના બધા બહાર ખુલ્લામાં ખાટલા ઢાળી સુતા. પવનથી ઠંડી થયેલી પથારીમાં પડખા ઘસતા ને અલક મલકની વાતો સાંભળતા ક્યારે ઊંઘ આવી જતી એજ ખબર ન પડતી!